Så er vi gået ind i december. En måned med masser af traditioner. En af dem er den årligt tilbagevendende og populære medisterfest, der fandt sted i Løkken søndag. Medister i tonsvis blev flået væk. Næsten ligeså hurtigt som personalet kunne nå at køre pølserne ind i forretningen. - Jeg kommer hvert eneste år. Medisteren smager godt – med grønlangkål selvfølgelig, siger Poul Hansen fra Østervrå, mens han står foran sin indkøbsvogn, der er fyldt med i hvert fald ikke færre end 10 pakker medister. Den traditionsrige medisterfest begyndte tilbage 1980'erne, da slagtermesteren i SuperBrugsen lavede et slagtilbud, som man så har kørt videre med lige siden. År efter år er prisen 9,95 kroner per halvkilo. - Svinepriserne er steget hele året, og det kan slet ikke svare sig, men vi gør det alligevel, for at holde fast i traditionen, siger uddeler Mogens Knudsen. Allerede ved midnat gik de i SuperBrugsens egen slagterafdeling i gang med at lave den hjemmelavede medister, som kunderne gerne kører langt for at få fat i. - Kunderne kommer helt fra Herning og Vejle. Der er vitterligt tale om en sand medisterfest, siger Niklas Dalsgaard Larsen, der er mestersvend i slagterafdelingen i SuperBrugsen. År for år er det bare blevet vildere og vildere. I år er der blevet fremstillet 7,5 tons medister. Efter halvanden time var der solgt lige omkring tre ton. Det er 34. år i træk, der er medisterfest i Løkken.

Opsummering:
Kunder fra nær og fjern er lørdag strømmet til SuperBrugsen i Løkken for at købe billig julemedister i lange baner.